Kazimiero Simonavičiaus universitetas

Kazimiero Simonavičiaus universitetas (KSU) – Lietuvos aukštoji universitetinė nevalstybinė mokykla, vykdanti bakalauro ir magistro studijas verslo, komunikacijos, teisės, politikos mokslų ir kt. kryptyse. 

Buveinė Vilniuje; nuolatinės ir ištęstinės studijos vyksta ir Klaipėdoje.

Istorija 
Vilniaus verslo teisės akademijai Lietuvos Respublikos Švietimo ir mokslo ministerijos licencija veiklai buvo išduota 2003 m. rugpjūčio 26 d. Studijos pradėtos organizuoti nuo 2004 m. 2003–2004 m. jai vadovavo prof. dr. Romualdas Stanislovaitis, 2005–2011 m. – doc. dr. Edmundas Trasauskas.

2003 m. atidaryta Akademijos biblioteka. Didžiąją dalį sudaro socialinių mokslų, teisės ir verslo literatūra. VVTA išleido 7 knygas teisės, ekonomikos bei sociologijos temomis.

2012 m. sausio 1 d. pakeitė pavadinimą bei vadovybę ir oficialiai vadinasi Kazimiero Simonavičiaus universitetas (KSU). Šiuo metu universitetui vadovauja prof. dr. Arūnas Augustinaitis.

2012 m. įkurtas Kūrybos visuomenės ir ekonomikos institutas Kūrybos visuomenės ir ekonomikos institutas, kuriam šiuo metu vadovauja dr. Mindaugas Kazlauskas. 

2012 m. balandžio 26 d. įvyko steigiamasis KSU Senato posėdis. Jo metu Senato pirmininku išrinktas prof. hab. dr. Romualdas Ginevičius. Senato pirmininko pavaduotoju tapo dr. Ryšardas Burda. Senatą sudaro 17 narių, iš kurių 8 profesoriai, 4 docentai, 1 daktaras, 1 mokslo programų vadovė, universiteto kancleris ir 2 studentų atstovai.

2012 m. balandžio 27 d. įvyko pirmasis KSU Akademinės tarybos posėdis. Tarybą sudaro 10 narių, o jos pirmininkas dr. Edgaras Leichteris.

2013 m. kovo 27 d. KSU baigė Verslo ir vadybos akademijos įsigijimą. Universitetas perėmė VVA verslo vadybos studijų programą.

Nuo 2018 m. Kazimiero Simonavčiaus universitete veikia Tarptautinis vaikų universitetas "Alfa". 

Studentų atstovybė (KSU SA) įkurta 2006 m. gruodžio 7 dieną. Pirmuoju prezidentu tapo Vytautas Markauskas, vėliau KSU studentams vadovavo verslo teisės studentė – Viktorija Bučinskaitė ir verslo vadybos studentė Grėtė Indičianskytė bei dviem kadencijoms išrinkta, pramogų ir turizmo industrijų studentė, Gabrielė Špejeraitė. Iki 2019 m. KSU SA vadovavo Aviacijos vadybos studentas Zbignevas Seniut.

Studijos 
Studijų programos apima įvairias sritis, tokias  kaip teisė, ekonomika, komunikacija, verslas ir vadyba. 

Pirmosios pakopos (bakalauro):

 Antreprenerystė (verslumas) ir vadyba
 Aviacijos vadyba
 Kūrybinės ir kultūrinės industrijos
 Lingvistika
 Mados industrija
 Politikos komunikacija ir žurnalistika
 Pramogų ir turizmo industrijos
 Rinkodara ir reklamavimas

Vientisosios studijos (magistro):

 Teisė
Teisės studijos yra vientisosios (apjungia bakalauro ir magistro pakopas). Studijuojant nuolatinėse-sesijinėse bei nuolatinėse-nuotolinėse studijose teisės magistro kvalifikacinis laipsnis įgyjamas ir magistro diplomas išduodamas po 5 metų.

Antrosios pakopos (magistro):

 Europos Sąjungos teisė globaliųjų iššūkių aplinkoje
 Ateities įžvalgos ir strateginis valdymas
 Integruota kūrybos komunikacija
 Organizacinės inovacijos ir vadyba
 Tarptautinė prekybos ir verslo teisė

verslo teisės akademija
verslo teisės akademija
Lietuvos teisinės organizacijos
Vilniaus aukštosios mokyklos